ธปท.ชี้เฟดคงดอกเบี้ยปัจจัยหนุนเงินบาทอ่อน
ธปท.ชี้ตัวเลขเศรษฐกิจออกมาดีกว่าคาดและการคงดอกเบี้ยของเฟดไว้ที่0-0.25%เป็นปัจจัยหนุนสำคัญทำให้เงินบาทอ่อนค่าในช่วงนี้
15 ธ.ค. 2553

ธปท.ชี้ตัวเลขเศรษฐกิจออกมาดีกว่าคาดและการคงดอกเบี้ยของเฟดไว้ที่0-0.25%เป็นปัจจัยหนุนสำคัญทำให้เงินบาทอ่อนค่าในช่วงนี้ 
แหล่งข่าวจากสายตลาดการเงิน ธนาคารแห่งประเทศไทย (ธปท.) เปิดเผยว่า เงินบาทเคลื่อนไหวอ่อนค่าลงในช่วงนี้ เพราะมีปัจจัยหนุนจากสหรัฐฯ เป็นสำคัญ ส่วนหนึ่งเกิดจากเงินเหรียญสหรัฐปรับตัวแข็งค่าขึ้น ตามตัวเลขเศรษฐกิจและข่าวของสหรัฐฯที่ประกาศออกมาเมื่อวันที่ 14ธ.ค.ที่ผ่านมาดีกว่าคาด ประกอบกับธนาคารกลางสหรัฐฯ(เฟด) ตัดสินใจคงอัตราดอกเบี้ยไว้ที่ระดับ 0-0.25% ขณะที่คณะกรรมการนโยบายการเงินของสหรัฐ (FOMC) ก็ออกมายืนยันว่าจะยังทำมาตรการผ่อนคลายเชิงปริมาณรอบ 2 (QE2) ต่อไป เพียงแต่ขณะนี้ยังไม่มีมาตรการอะไรเพิ่มเติม หรือเพิ่มปริมาณเงินอีก 
“ข่าวที่ออกมาเมื่อวานนี้(14ธ.ค.) รวมถึงการที่สหรัฐฯเตรียมออกแผนลดหย่อนภาษี เพื่อที่จะกระตุ้นเศรษฐกิจอีกทางหนึ่ง เพื่อช่วยให้ประชาชนมีกำลังซื้อมากขึ้น มันส่งผลให้ดัชนีหลักทรัพย์ปรับเพิ่มขึ้นด้วย ทำให้ค่าเงินเหรียญสหรัฐปรับแข็งค่าขึ้น เงินบาทเลยมีทิศทางอ่อนค่าลง ส่วนภาวะเงินทุนไหลเข้าตอนนี้ยังมีเข้ามาต่อเนื่องเป็นลักษณะเดียวกันทั้งภูมิภาค” แหล่งข่าวธปท.ระบุ
แหล่งข่าว ธปท. เปิดเผยต่อว่า อย่างไรก็ตามนักลงทุนหรือนักธุรกิจที่เกี่ยวข้องกับอัตราแลกเปลี่ยนควรมีการทำป้องกันความเสี่ยงอัตราแลกเปลี่ยนไว้เสมอ เพราะการเคลื่อนไหวเงินทุนย้ายมีการเปลี่ยนแปลงได้ทั้ง 2 ทิศทาง คือทั้งแข็งค่าขึ้นและอ่อนค่าลง ตามปัจจัยต่างๆทั้งในและนอกประเทศ ที่สำคัญช่วงนี้ในประเทศเองยังมีนักลงทุนบางกลุ่มต้องการขายเงินเหรียญสหรัฐออกมาด้วย ดังนั้น ค่าเงินบาทช่วงนี้ยังมีโอกาสเปลี่ยนตามปัจจัยต่างๆได้ตลอด